CELEX: 32015R0779
Language: hu
Date: 2015-05-20 00:00:00
Title: Az Európai Parlament és a Tanács (EU) 2015/779 rendelete (2015. május 20.) az 1304/2013/EU rendeletnek az ifjúsági foglalkoztatási kezdeményezés által támogatott operatív programokra folyósított kiegészítő kezdeti előfinanszírozási összeg tekintetében való módosításáról

21.5.2015   
            
            
               HU
            
            
               Az Európai Unió Hivatalos Lapja
            
            
               L 126/1
            
         AZ EURÓPAI PARLAMENT ÉS A TANÁCS (EU) 2015/779 RENDELETE
   (2015. május 20.)
   az 1304/2013/EU rendeletnek az ifjúsági foglalkoztatási kezdeményezés által támogatott operatív programokra folyósított kiegészítő kezdeti előfinanszírozási összeg tekintetében való módosításáról
   AZ EURÓPAI PARLAMENT ÉS AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 164. cikkére,
   tekintettel az Európai Bizottság javaslatára,
   a jogalkotási aktus tervezetének a nemzeti parlamentek részére való megküldését követően,
   tekintettel az Európai Gazdasági és Szociális Bizottság véleményére (1),
   a Régiók Bizottságával folytatott konzultációt követően,
   rendes jogalkotási eljárás keretében (2),
   mivel:
   
               (1)
            
            
               Tekintettel az ifjúsági munkanélküliség tartósan magas szintjére az Unióban az ifjúsági foglalkoztatási kezdeményezést azért hozták létre, hogy a leginkább érintett régiókban támogatást nyújtson a nem foglalkoztatott, oktatásban és képzésben nem részesülő fiataloknak. Az ifjúsági munkanélküliség elleni küzdelem terén a gyors reagálás biztosítása érdekében az 1303/2013/EU európai parlamenti és tanácsi rendelet (3) és az 1304/2013/EU európai parlamenti és tanácsi rendelet (4) rendelkezéseket állapított meg, amelyek lehetővé teszik az ifjúsági foglalkoztatási kezdeményezésre elkülönített források gyorsabb mozgósítását, ezen belül többek között azt, hogy a programozási időszak első két évében az összes forrás terhére kötelezettségvállalásokat fogadjanak el, az 1303/2013/EU rendeletben említetteknek megfelelően már az előtt az ifjúsági foglalkoztatási kezdeményezésre irányuló operatív programokat fogadjanak el, hogy a partnerségi megállapodást benyújtották volna a Bizottságnak, valamint támogassák az ifjúsági foglalkoztatási kezdeményezés keretében végrehajtott intézkedésekkel összefüggésben 2013. szeptember 1-jétől felmerült kiadásokat.
            
         
               (2)
            
            
               A tagállamokat sújtó költségvetési korlátok valamint a programozási időszak kezdeti szakaszában a rendelkezésre álló források hiánya jelentős késedelmet okozott az ifjúsági foglalkoztatási kezdeményezés végrehajtásában. Az 1303/2013/EU rendelet megállapította a folyósítandó kezdeti előfinanszírozási összeg mértékét, amely biztosítja, hogy a tagállamok rendelkezzenek anyagi erőforrásokkal ahhoz, hogy már az operatív programok megkezdésekor támogatást tudjanak nyújtani a kedvezményezetteknek a programok végrehajtásához. Az ifjúsági foglalkoztatási kezdeményezés keretében azonban ezek az összegek nem bizonyultak elegendőnek ahhoz, hogy fedezzék a kedvezményezettek részére az intézkedések végrehajtásához szükséges kifizetéseket.
            
         
               (3)
            
            
               A tagállamokat a programozási időszak kezdeti szakaszában sújtó költségvetési megszorítások kezelése érdekében és figyelembe véve, hogy sürgősen foglalkozni kell az ifjúsági munkanélküliség kérdésével, valamint figyelembe véve az ifjúsági foglalkoztatási kezdeményezés egyedi jellemzőit, rendelkezéseket kell megállapítani az 1303/2013/EU rendelet rendelkezéseinek kiegészítése céljából annak érdekében, hogy 2015-ben növelni lehessen az ifjúsági foglalkoztatási kezdeményezés által támogatott operatív programokra folyósítható kezdeti előfinanszírozás mértékét. Annak biztosítása céljából, hogy a tagállamok elegendő anyagi forrással rendelkezzenek ahhoz, hogy kifizetéseket tudjanak folyósítani az ifjúsági munkanélküliség felszámolását célzó intézkedések végrehajtásáért felelős kedvezményezetteknek, 2015-ben az ifjúsági foglalkoztatási kezdeményezésre elkülönített előirányzatból kiegészítő kezdeti előfinanszírozást kell folyósítani az ifjúsági foglalkoztatási kezdeményezés által támogatott operatív programokra az 1303/2013/EU rendelet alapján folyósított előfinanszírozás kiegészítése érdekében.
            
         
               (4)
            
            
               Annak érdekében, hogy a kiegészítő kezdeti előfinanszírozás összegét az ifjúsági foglalkoztatási kezdeményezés azonnali végrehajtására fordítsák, ezt az összeget vissza kell téríteni a Bizottságnak, amennyiben az e rendelet hatálybalépésétől számított 12 hónapon belül a Bizottsághoz benyújtott időközi kifizetési kérelmek tekintetében az ifjúsági foglalkoztatási kezdeményezés keretében folyósítandó uniós hozzájárulás nem éri el a megfelelő szintet.
            
         
               (5)
            
            
               Az ebben a rendeletben megállapított intézkedések azonnali alkalmazása érdekében ennek a rendeletnek az Európai Unió Hivatalos Lapjában való kihirdetését követő napon kell hatályba lépnie.
            
         
               (6)
            
            
               Az 1304/2013/EU rendeletet ezért ennek megfelelően módosítani kell,
            
         ELFOGADTA EZT A RENDELETET:
   1. cikk
   Az 1304/2013/EU rendelet a következő cikkel egészül ki:
   
      „22a. cikk
      Kiegészítő kezdeti előfinanszírozási összeg folyósítása az ifjúsági foglalkoztatási kezdeményezés által támogatott operatív programokra
      (1)   Az 1303/2013/EU rendelet 134. cikke (1) bekezdésének b) pontja szerint folyósított kezdeti előfinanszírozási összegen túl 2015-ben az ifjúsági foglalkoztatási kezdeményezés által támogatott operatív programokra – a programozási intézkedések formájától függetlenül – kiegészítő kezdeti előfinanszírozási összeget kell folyósítani az ifjúsági foglalkoztatási kezdeményezésre elkülönített előirányzatból e rendelet 18. cikkének megfelelően, annak érdekében, hogy 30 %-ra nőjön az ifjúsági foglalkoztatási kezdeményezésre elkülönített előirányzatból folyósítandó kezdeti előfinanszírozási összeg mértéke (»kiegészítő kezdeti előfinanszírozási összeg«).
      (2)   A kiegészítő kezdeti előfinanszírozási összeg számítása során az ifjúsági foglalkoztatási kezdeményezésre elkülönített előirányzatból az operatív programra az 1303/2013/EU rendelet 134. cikke (1) bekezdésének b) pontja szerint folyósított összegeket le kell vonni.
      (3)   Ha a tagállamok 2016. május 23-ig nem nyújtanak be annyi időközi kifizetési kérelmet, amelynek az ifjúsági foglalkoztatási kezdeményezés keretében folyósítandó uniós hozzájárulása a kiegészítő kezdeti előfinanszírozási összeg legalább 50 %-ának felel meg, akkor az (1) bekezdés értelmében folyósított kiegészítő kezdeti előfinanszírozás teljes összegét vissza kell téríteniük a Bizottságnak. Az ilyen jellegű visszatérítés nem vonatkozik az ifjúsági foglalkoztatási kezdeményezésre elkülönített előirányzatból az operatív programhoz nyújtott hozzájárulásra.”
   
   2. cikk
   Ez a rendelet az Európai Unió Hivatalos Lapjában való kihirdetését követő napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Strasbourgban, 2015. május 20-án.
      
         
            az Európai Parlament részéről
         
         
            az elnök
         
         M. SCHULZ
      
      
         
            a Tanács részéről
         
         
            az elnök
         
         Z. KALNIŅA-LUKAŠEVICA
      
   
   
      (1)  2015. március 18-i vélemény (a Hivatalos Lapban még nem tették közzé).
   
      (2)  Az Európai Parlament 2015. április 29-i álláspontja (a Hivatalos Lapban még nem tették közzé) és a Tanács 2015. május 19-i határozata.
   
      (3)  Az Európai Parlament és a Tanács 1303/2013/EU rendelete (2013. december 17.) az Európai Regionális Fejlesztési Alapra, az Európai Szociális Alapra, a Kohéziós Alapra, az Európai Mezőgazdasági Vidékfejlesztési Alapra és az Európai Tengerügyi és Halászati Alapra vonatkozó közös rendelkezések megállapításáról, az Európai Regionális Fejlesztési Alapra, az Európai Szociális Alapra és a Kohéziós Alapra és az Európai Tengerügyi és Halászati Alapra vonatkozó általános rendelkezések megállapításáról és az 1083/2006/EK tanácsi rendelet hatályon kívül helyezéséről (HL L 347., 2013.12.20., 320. o.).
   
      (4)  Az Európai Parlament és a Tanács 1304/2013/EU rendelete (2013. december 17.) az Európai Szociális Alapról és az 1081/2006/EK tanácsi rendelet hatályon kívül helyezéséről (HL L 347., 2013.12.20., 470. o.).